Şirniyyat məmulatlarının hazırlanması

Laylı konfityurlu tort 1000 qramlıq tortun hazırlanması üçün lazım olan yarımfabrikatlar: mayasız laylı yarımfabrikat - 533 qram; çiyələk konfityuru - 355 qram; laylı yarımfabrikatın ovuntuları - 102 qram; şəkər kirşanı - 15 qram. Laylı-konfityurlu tortu hazırlamaq üçün kürəkcik və ya bıçaqla kvadrat formalı üçlaylı yarımfabrikat qatı çiyələk konfityuru ilə yapışdırılır. Layların bir-birinə daha yaxşı yapışması üçün onlar faner taxta və ya şirniyyat listi ilə sıxılıb 20-30 dəqiqəlik pres altında saxlanılır. Laylı yarımfabrikatın qırıntılarından xırda ovuntular hazırlanır (Şəkil 4.21). |  | Şəkil 4.21. Konfityurlu tort

Tortun üzərinə və yanlarına krem çəkilir və laylı yarıfabrikatın ovuntuları sıx şəkildə səpilir. Ovuntular tortun səthinə faner taxtası ilə sıxılmaqla yanaşı, eyni zamanda onun küncləri hamarlanır. Tortun üzəri və yanlarına da konfityur çəkilməlidir. Hazır tortun keyfiyyətinə qoyulan tələblər: “Laylı-kremli” tort; kəsikd - çiyələk konfityuru ilə yapışdırılmış üç laylı yarımfabrikat qatı.

Kövrək - kremli tort Hazırlanma qaydası üzrə çəkisi 1000 qr. olan "Kövrək-kremli" tortun hazırlanması üçün lazım olan xammal və yarımfabrikatlar: kövrək yarımfabrikat - 500 qram; meyvə və ya şəkərləmələr - 29 qram; yağlı "Şarlot" kremi - 515 qram; biskvit qırıntıları - 6 qram. Tort üçün dairəvi və ya kvadratşəkilli 4 kövrək korj bişirilir. Bıçaq və ya kürəkcikdən istifadə edilərək bütün korjlara yağlı "Şarlot" kremi çəkilir. Tortun kənarları bıçaqla hamarlanır. Kənarları hamarlanan zaman yaranmış kəsiklər xırda-xırda ovulur. Tort yarımfabrikatının üzərinə bərabər şəkildə yağlı krem çəkilir və qənnadı darağı ilə “daranır”. Tortu sol əldə saxlanaraq sağ əllə onun yanlarına biskvit qırıntıları səpilir. Qənnadı torbasının köməyi ilə tort müxtəlif rəngli yağlı kremdən sərbəst naxış və meyvə və şəkərləmələrlə bəzədilir (Şəkil 4.22). |  | Şəkil 4.22. Kövrək kremli tort

Hazır tortun keyfiyyətinə qoyulan tələblər: forması - kvadrat; səthi yağlı krem və şəkərləmələrlə bəzədilmiş; yanlarına biskvit qırıntıları səpilmiş; kəsik - yağlı krem ilə yapışdırılmış dörd kövrək korj; məmulat yaxşı bişirilmiş, ovulan və kövrək xəmirə malikdir; dadı - şirin və xoş.