Şirniyyat məmulatlarının hazırlanması
uzun illərin təcrübəsi lazımdır. Ona görə də bu işlə məşğul olmaq istəyənlər ən sadə bəzəklərdən başlayıb tədricən mürəkkəb bəzəkləri öyrənməlidirlər. Ən yaxşı bəzək müxtəlif kremli tort və pirojnaların səthinə vurulur. Tort bəzəmək üçün xüsusi dəmir trubkalar və qənnadı kisələri olmazsa, perqament kağızdan (yağlı kağızdan) istifadə etmək olar. Bunun üçün həmin kağızdan üçkünc kisə (torba) hazırlanır və açılmaması üçün bir qırağı yapışqanla bərkidilir. Sonra kağız kisənin şiş ucu qayçı ilə müxtəlif formada kəsilir, kisəyə krem tökülüb enli tərəfi bağlanır və sıxılmaqla tort və pirojnanın üstü bəzənir.

Şəkər kirşanının hazırlanması Əgər şirniyyat hazırlanan vaxt evinizdə şəkər kirşanı olmazsa, onu aşağıdakı kimi hazırlamaq olar. Rafinad qəndini (kəllə qənd, plitka qəndi, tez həllolan qənd və toz-şəkər) həvəngdəstə və ya qəhvə üyüdəndə (qəndi əvvəlcədən xırda doğramaq şərti ilə) üyüdüb xırda gözlüklü ələkdən ələmək lazımdır. Şəkər kirşanı piroq, rulet, bulka və bir çox şirniyyatın üzərinə səpilir (Şəkil 2.16) və kremlər və digər şirniyyatların hazırlanmasında istifadə olunur. |  | Şəkil 2.16 Şəkər kirşanı

Zülallı bəzək kütləsi

Yumurta ağı - 1 ədəd, şəkər kirşanı - 3/4 st., limon turşusu - 5-6 damla və yeyinti boyası. Şəkər kirşanını ələyib üzərinə yumurta ağı əlavə edərək qarışdırın. Sonra kütləni 10 dəqiqə köpük əmələ gələnə qədər çalınır. Kütlənin plastikliyini artırmaq məqsədi ilə limon turşusu və məmulatın çeşidindən asılı olaraq müxtəlif yeyinti boyaları ilə boyanır. Bəzək kütləsindən ağ rəngdə də istifadə etmək olar. Zülallı bəzək kütləsi yağlı krem kimi müxtəlif fiqurlu çıxıntıları olan qənnadı kisəsindən sıxmaqla məmulata bəzək vurmaq olar. Zülallı kütlə tez xarab olmur və məmulatın səthində uzun müddət öz formasını saxlayır. Əgər zülallı bəzək kütləsi hazırlanan kimi istifadə edilməyəcəksə, üzərini yaş dəsmal ilə örtmək lazımdır ki, səthi qurumasın.

Meyvəli bəzək kütləsi

Meyvəli bəzək kütləsini hazırlamaq üçün 1-2 x.q. povidlo, cem və yaxud ərik marmeladını süzgəcdən keçirib yeyinti boyası ilə zövqə görə rəngləyib və qənnadı kisəsinə tökərək məmulata bəzək vurmaq olar. Xırda fiqurlu bəzək və güllər meyvəli bəzək kütləsindən daha gözəl alınır.

Unlu bəzək kütləsi

Əla sort buğda unu - 0,5 st., təzə süd 1/4 st., toz-şəkər - 0,5 ç.q. və yumurta - 1 ədəd. Şəkər, süd və yumurta ağı şəkər kristalları tam əriyənə qədər çalınır. Çalmanı davam etdirərək üzərinə un əlavə edilir və xamaya bənzər kütlə alınana qədər çalınıb qənnadı kisəsinə tökülür. Yağlanıb azacıq un səpilmiş qənnadı təbəqəsinə müxtəlif fiqur və bəzəklər vurulub vam istilikdə bişirilir. Bəzən bişirilmiş unlu bəzək materiallarının üzəri zülallı bəzək kütləsi əlavə edilərək bəzədilir.

Şokoladdan bəzək məhsulu

Tort və pirojnaları bəzəmək üçün şokolad və ya şokolad şirəsindən, şokoladdan hazırlanmış müxtəlif fiqurlar, yonqar və ovuntulardan istifadə olunur.